שני אירועי ירי בחיפה, תוך דקות ספורות וברחובות סמוכים - וההערכה היא כי יש קשר בין המקרים: איש דת יהודי כבן 45 נרצח הבוקר (יום ג') ברחוב הגיבורים בעיר. חובשים ופרמדיקים של מד"א ומתנדבי איחוד הצלה כרמל החלו לבצע פעולות החייאה בפצוע, שנפצע בפלג גופו העליון, אך לאחר מכן קבעו את מותו. דקות לפני כן נפצע איש דת אחר ברחוב העצמאות הסמוך. המשטרה פתחה במצוד, בסיוע מסוק שחג באוויר, אחר חשוד שנמלט משתי זירות הירי. על פי ההערכה, הרקע הוא פלילי.

פראמדיק מד"א רז דיאמנד, שטיפל בפצוע, הרחיב: "כשהגענו למקום ראינו גבר שוכב על שפת המדרכה כשהוא סבל מפצעי ירי בפלג גופו העליון. התחלנו להעניק לו טיפול רפואי ראשוני וביצענו בו פעולות החייאה מתקדמות, אבל לצערנו הפציעה הייתה קשה מאוד ונאלצנו לקבוע את מותו בשטח". שלוימי פדר, מתנדב באיחוד הצלה, הוסיף: "כשהגעתי למקום נתקלתי בגבר שסובל מפצעי ירי בפלג גופו העליון וללא דופק ונשימה. ביצעתי בו פעולות החייאה מתקדמות, אך למרבה הצער נקבע מותו".

זירת הרצח ברחוב הגיבורים בחיפה (צילום: גיל נחושתן)

זירת הירי ברחוב העצמאות (צילום: זהר שחר)

(צילום: זהר שחר)

האני אבו עזיזה, עד ראייה לירי, סיפר: "עמדתי במרפסת, חשבתי שזה ילדים יורים זיקוקים, שאריות מהכריסמס, ואז ראיתי בן אדם נופל ולידו מישהו רץ עם קפוצ'ון על הראש. ראיתי שהיה לו נשק ביד".

כמה דקות לפני כן נפצע גבר בן 48, גם כן מירי, ברחוב העצמאות הסמוך, גם כן בעיר התחתית. הפצוע, שנפגע בפלג גופו התחתון, פונה לבית החולים רמב"ם בחיפה כשמצבו מוגדר בינוני. החשוד בירי נמלט מהמקום, המשטרה פתחה בסריקות לאיתורו ובחקירה - ומעריכה כי יש קשר בין המקרים.

מירי אדרי, עובדת בדוכן סביח ברחוב העצמאות בעיר התחתית, הייתה עדת ראייה לירי. "לא פתחתי את התריס של הדוכן היום אלא רק את הדלת, וזה כנראה מה שהציל את חיי. רציתי לצאת החוצה ואז שמעתי יריות. נדהמתי לראות אדם יורה בגב של מישהו אחר, והפצוע נפל על הגב. היורה כיוון אפילו עליי את האקדח, ואני חושבת שהוא גם ירה כדור אחד עליי, אבל הוא פספס ופגע במכונית שלי".

גשר רושמייה היישן לכיוון גשר הגיבורים נסגר לתנועה עקב חקירת מקרי הירי, ובעקבות זאת עומסי תנועה כבדים ברחוב העצמאות.